**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՓԵՏՐՎԱՐԻ 9-Ի N 181-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Միջոցառման իրականացման անհրաժեշտությունը և նպատակը.**

ՀՀ ուսումնական հաստատություններում կառավարման նոր մոդելին անցնելու ողջ տրամաբանությունը տնօրենի կողմից բովանդակային պատասխանատվություն կրելն է, որի համար վերջինս պետք է կազմի հաստատության զարգացման ծրագիրը, ինչից պարզ է դառնալու, թե որքանով է հավակնորդը պատկերացնում հաստատության զարգացման հեռանկարը, ինչպես է իրականացնելու այն բոլոր քայլերը, որոնք միտված են լինելու հաստատությունում կրթության որակի բարձրացմանը, նոր չափորոշչով կրթություն կազմակերպելուն, և այդ համատեքստում կարևորվում է մասնագետի պատրաստվածությունն ու համապատասխանությունն այն պաշտոնին, որին հավակնում է: Ուստի Կրթության կառավարման պետական լիազոր մարմինը նպատակահարմար է գտնում տնօրենի հետ անցակցվող հարցազրույցի գործառույթը ստանձնելն այս փուլում, որը շատ կարևոր է գործընթացի մեկնարկի փուլում ընդհանուր պատկերացում կազմելու համար, թե ովքեր են լինելու հաստատությունների ապագա կառավարիչները կարևորագույն այդ պաշտոնում, և արդյոք զարգացման ծրագրերը համահունչ են պետական քաղաքականության սկզբունքներին: Անհրաժեշտություն է առաջացել նաև նկարագրելու հարցազրույցի ընթացակարգը:

Ներկայում գործող կարգում առկա է բողոքարկման վերաբերյալ կարգավորում, որն արտացոլված չէ վերնագրում: Կարգում առկա է նաև ժամկետի հետ կապված խնդիր, որն ի հայտ է եկել գործընթացը մեկնարկելու ժամանակ:

 Հաշվի առնելով այս և նմանօրինակ այլ խնդիրները՝ տնօրենի մրցույթի կարգում փոփոխության անհրաժեշտություն է առաջացել:

* 1. **Կարգավորման ընթացիկ իրավիճակը և առկա խնդիրները.**

 Կարգի և հավելվածի վերնագրերում բացակայում է «բողոքարկում» բառը, որը կլրացվի: 33-րդ կետում հարցազրույցի կազմակերպման և անցկացման համար 3 օր է նշված, որը սուղ ժամկետ է:

 Զարգացման ծրագրի փորձաքննության  կամ հարցազրույցի արդյունքում առկա են դեպքեր, երբ հավասար միավորներ հավաքելու դեպքում հնարավոր չէ օբյեկտիվությունը որոշել:

**1.2. Առկա խնդիրների առաջարկվող լուծումները.**

 **«**Հանրակրթության մասին**»** օրենքի լիազորող նորմում կատարվել է փոփոխություն, և նախագիծն ուղարկվել է ՀՀ վարչապետի աշխատակազմ, որով լիազորող նորմում ևս ավելացվել է «բողոքարկում» բառը:

 33-րդ կետում հարցազրույցի կազմակերպման և անցկացման համար ժամկետ կսահմանվի 10 աշխատանքային օր, ինչն իրատեսական է հարցազրույցն անցկացնելու առումով:

 **Միջոցառման իրականացումից ակնկալվող արդյունքը.**

 Կրթության կառավարման պետական լիազոր մարմինն արձանագրել է մի իրավիճակ, որ ոչ միայն փորձառություն չունեցող, այլև հաստատության ղեկավարման տևական փորձ ունեցող հավակնորդների զարգացման ծրագրերի զգալի մասը հեռու է կրթության ոլորտում պետական քաղաքականության այն սկզբունքներից և նպատակներից, որոնք պետք է դառնան կազմակերպության զարգացման ու առաջընթացի հիմքը: Նույնիսկ այն փաստը, որ զարգացման ծրագրի կատարողականը հետագայում դառնալու է տնօրենի ատեստավորման, հետևաբար նաև պաշտոնավարման շարունակականությունն ապահովող փաստաթուղթը, այնուամենայնիվ դրանք կազմվում են շատ անփութորեն, մակերեսորեն՝ առանց վերլուծական բաղադրիչների, երբեմն առանց հստակ նկարագրելու նպատակը և հստակ գործողությունները, որից պարզ է դառնում, որ դեռևս զարգացման ծրագիր գրելու թույլ կարողունակություն ունեցող անձինք շարունակում են հավակնել տնօրենի թափուր պաշտոնին:

 Հարցազրույցի արդյունքում ընտրված թեկնածուին կնշանակի լիազոր մարմնի ղեկավարը: Հիմք են հանդիսանում նաև զարգացման ծրագրի գնահատականները: Հավասար արդյունքների պարագայում հնարավոր կլինի ուշադրություն դարձնել զարգացման ծրագրի շեշտադրումներին, գնահատականներին:

**3.** **Կապը ռազմավարական փաստաթղթերի հետ.**

Սույն կարգով սահմանված գործընթացի իրականացումը բխում է Հայաստանի Հանրապետության կառավարության 2021 թվականի օգոստոսի 18-ի թիվ 1363-Ա որոշմամբ հաստատված՝ ՀՀ կառավարության  ծրագրի «4.3 ԿՐԹՈՒԹՅՈՒՆ» բաժնի 1-ին, 3-րդ պարբերություններով և 3-րդ պարբերության 5-րդ կետով սահմանված նպատակներից:

Միջոցառման անհրաժեշտությունը բխում է «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1․ ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջից:

**Իրավական ակտի մշակման գործընթացում ներգրավված մարմիններ՝**

ՀՀկրթության, գիտության, մշակույթի և սպորտի նախարարություն

 **«Հայաստանի Հանրապետության կառավարության 2023 թվականի փետրվարի 9-ի N 181-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի ընդունումը չի նախատեսում   պետական բյուջեի  ծախսերի ավելացում:**

**«Հայաստանի Հանրապետության կառավարության 2023 թվականի փետրվարի 9-ի N 181-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի ընդունմամբ այլ իրավական ակտերում փոփոխություն կատարելու անհրաժեշտություն չի առաջանում:**